**Sajtóanyag**

Régóta megoldandó probléma a bölcsészképzésben a PhD hallgatók számára egyre nehezebben megszerezhető tudományszervezési és különösen oktatói kreditek kérdése. Ugyanis – mind a felsőoktatás pénzügyi keretei miatt, mind az oktatók kötelező és vállalt óraterhelése miatt – a doktoranduszok és a fiatal kutatók számára ritkán adódik lehetőség arra, hogy órákat tudjanak tartani. Az ELTE BTK hallgatóiként olyan megoldást kerestünk, amely kevéssé veszi igénybe a túlterhelt kari költségvetést és mégis kiaknázza a fiatal tehetségek nyújtotta lehetőségeket. Először az Irodalomtudományi Doktori Iskolával való együttműködés során körvonalazódott – 2012-ben – egy olyan kari „nyitott egyetem” gondolata, amelyet doktoranduszaink vezetnének. A 2013-as tavaszi félévben először került megrendezésre a Pesti Bölcsész Akadémia.

Az – elsősorban a karon kívülről – érkező hallgatóság számára a tananyag főként a Nemzeti Alaptantervből indul ki, ám nagy hangsúlyt fektet az előadó doktoranduszok kreativitására is, akik kiemelik az „érdekeset”, a „különlegeset” az iskolai kötelezők sűrűjéből akár saját kutatási eredményeikkel megfűszerezve azt. Ennek során lehetőség nyílik megmutatni, „miként és hogyan lehet olvasni” bizonyos alapműveket, mik az általános történelemismeret hézagjai, hogyan és miként része mindennapjainknak a nyelv és a vele kapcsolatos problémák, valamint: miként tekinthetünk a 21. században művészetre, miként közelíthetjük meg a hétköznapok eseményeit a filozófia spektrumán keresztül. Szeretnénk felhívni a figyelmet olyan összefüggésekre, jelenségekre, amelyekre az iskolai oktatás keretei között nincs mód, olyan plusztudást adni, amely nem kizárólag „plusz” tudás, hanem segít elmélyíteni meglévő ismereteinket a kultúra és a gondolkodás minden, olykor láthatatlan működéséről. Mindez nem pusztán lehetőség, de kultúrmisszió a fiatal bölcsészkutatók számára, mellyel ismét bizonyítani kívánjuk a bölcsészettudományok társadalmi hasznát. Az oktatás nyitott, „népiskolai” jellegű, a célközönség más egyetemek és karok (főként nem bölcsész) hallgatói, a középiskolák diákjai és tanárai, érdeklődő belvárosi nyugdíjasok és általában is: Magyarország művelődni vágyó közönsége.

A „pilot-félév” az Irodalomtudományi Doktori Iskola hallgatóinak kurzusaival zajlott le, az irodalomtudományi oktatásra koncentrálva a képzést, 2013 tavaszán. Azóta Magyarország vezető karának mindegyik Doktori Iskolájának hallgatójára (Irodalomtudományi, Filozófiatudományi, Nyelvészettudományi, Történelemtudományi és Művészettörténeti) kiterjesztettük az oktatás lehetőségét, vagyis a Pesti Bölcsész Akadémia teljes tudományos képzésünk krémjét nyújtja; legtehetségesebb fiatal kutatóink adják elő – földi nyelven, leszállva a tudomány elefántcsonttornyából – tudásuk legjavát, négyszer másfél órás előadásokból építkező kurzusok alkalmával. Az Akadémia szervezőinek a Doktori Iskolák vezetői segítenek az oktatási feladatra beadott pályázatok elbírálásában, végül a teljes programra a Bölcsészettudományi Kar Doktori Tanácsa nyomja rá a pecsétet, így az előadások a legmagasabb minőségbiztosítás mellett működnek.

A Pesti Bölcsész Akadémia fő helyszíne jelenleg a Trefort-kerti kampusz Ifjúsági épületének tetején található Doktori Kiválósági Központ, ahol a technikai infrastruktúra maximális kihasználása mellett (kurzusainkat gyakran kísérjük képek, versek, filmek projektoros bemutatásával és zenével) mutatjuk be a bölcsészettudomány végtelen gazdagságát. Az előadások becsületkasszával látogathatóak. Rendszeresen sor kerül legnépszerűbb kurzusaink egy-egy előadásának kihelyezésére is. Ezekre az előadásokra középiskolákban és alkotóműhelyekben, szórakoztató és kulturális közösségi terekben kerül sor.